SHNB Antoni Llorens (1912-1996) 


Antoni Llorens estudià la carrera de dret a 
Granada llicenciant-se l'any 1930. Però la seva afició era 
la botànica. Aquesta afició el dugué a estudiar farmàcia 
a la Universitat de València finalitzant els seus estudis de 
llicenciatura l'any 1934. Exercí la seva professió 
d'apotecari per diferents indrets, primer a Formentera, 

den EO després a Sant Just Desvern (Barcelona) i definitivament 

al Coll den Rebassa (Palma) a on era ben conegut i 

estimat. La seva afició a la botànica i la seva relació 

amb el col.legi d'apotecaris de les Balears el dugué a 

treballar en l'elaboració i actualització de l'herbari del col.legi, junt amb D. Jaume 

Serra. La farmàcia i la botànica sempre han tengut una estreta relació. Apotecaris 

i botànics és una simbiosi molt frequent a les nostres illes: Llorenç Garcias-Font 

a Artà i Jeroni Orell a Sóller, socis de la Societat, foren unes de les persones que 

també combinaren a la perfecció aquestes dues facetes. Aquesta relació entre 

botànica i apotecaria el dugué a aprofundir, junt amb D. Antoni Gamundí, amb 

l'estudi de les plantes medicinals com alternativa als medicaments comercials. 

També conegué i treballà, de ben a prop, amb un altre il.lustre botànic de les 
nostres illes, en Francesc Bonatè. 

La seva afició per la botànica el feu adquirí la col.lecció de les millors 
aquarel.les de plantes endèmiques de les Balears realitzada per la pintora francesa 
Colette Martin, una fusió entre ciència i art. 

Es podria dir que els nous botànics de les nostres illes donaren les seves 
primeres passes a la rebotica de D. Antoni Llorens. Allà, junt amb el seu fill 
Lleonard, se comença a parlar d'una assignatura de botànica d'una embrionària 
llicenciatura de Biològiques. | fou a la seva farmàcia, en la rebotica, que un dels 
qui escriuen aquestes línies descobrí i donà les seves primeres passes en el món 
de la liquenologia. Els seus consells i tot el seu material (lupa binocular, microscopi 
òptic i bibliografia especialitzada sobre líquens) sempre fou posat a disposició de 
qui ho necessitàs. 

Les seves excursions per Llucmajor el feren veure les diferències entre dues 
espècies de pins, el pi blanc (Pinus halepensis) i una altra espècie, de morfologia 
acipressada, que no s'ajustava amb cap altra espècie descrita. Malgrat els seus 
amplis coneixements de botànica medicinal i de flora de les Balears només publicà 
un treball, juntament amb el seu fill. En ell es descriu aquesta nova espècie 
endèmica de pi de les Balears, Pinus ceciliae, al Bolletí de la Societat d'Història 
Natural de les Balears (Llorens, A. i Llorens, L. 1972. Contribución al estudio de 
la flora balear. Bol. Soc. Hist. Nat. Baleares, 17: 51-54.). Aquest pi fou descrit 
sobre exemplars del sud de Mallorca (Llucmajor), però amb posterioritat s'han 

trobat petites poblacions a Menorca i a altres indrets de Mallorca. 
Siguin aquestes modestes línies un sentit record per a un estimat soci de 
la Societat. 

